b'\n_START_ARTICLE_\nZavarovana obmo\xc4\x8dja Slovenije\n_START_PARAGRAPH_\nZavarovana obmo\xc4\x8dja Slovenije so geografska obmo\xc4\x8dja v Sloveniji, ki so z Zakonom o ohranjanju narave opredeljena in zavarovana.\n_START_SECTION_\nBiosferni rezervat\n_START_PARAGRAPH_\nBiosferni rezervat so obmo\xc4\x8dja kopenskih ali obalnih ekosistemov, ki so mednarodno priznani znotraj UNESCO MAB programa za spodbujanje in prikazovanje uravnote\xc5\xbeenega odnosa med ljudmi in naravo. V Sloveniji sta vpisana v mre\xc5\xbeo biosfernih rezervatov Biosferni rezervat Julijske Alpe (Triglavski narodni park), Kra\xc5\xa1ki biosferni rezervat (\xc5\xa0kocjanske jame) in \xc5\xa1ir\xc5\xa1e obmo\xc4\x8dje Kozjanskega z Obsoteljem.\n_START_SECTION_\nNatura 2000\n_START_PARAGRAPH_\nV okviru evropskega omre\xc5\xbeja naravovarstvenih obmo\xc4\x8dij Natura 2000 pa ima Slovenija varovanega 35,5 odstotka ozemlja. Od tega je s parki trenutno pokritega okoli 25 odstotkov omenjenega omre\xc5\xbeja. Obmo\xc4\x8dja Natura 2000 so posebna varstvena obmo\xc4\x8dja in jih ne uvr\xc5\xa1\xc4\x8damo med zavarovana obmo\xc4\x8dja.\n_START_SECTION_\nNedovoljeni posegi v za\xc5\xa1\xc4\x8ditena obmo\xc4\x8dja\n_START_PARAGRAPH_\nOkoljevarstveniki se pogosto sre\xc4\x8dujejo z nedovoljenimi posegi v prostor, kot so \xc4\x8drna odlagali\xc5\xa1\xc4\x8da, goloseki in kamnolomi. V prihodnosti naj bi se z na\xc4\x8drtovano gradnjo hidroelektrarn, vetrnih elektrarn, turisti\xc4\x8dnih naselij in avtocest \xc5\xa1tevilo okolju neprijaznih posegov \xc5\xa1e pove\xc4\x8dalo.'